Pia Larsen (V), 2007-01-24:
Øget handel medvirker til vækst og udvikling.
Derfor går vi i Venstre ind for en fri, global handel uden protektionisme og med mest mulig udveksling af varer og viden.
Vi tror i Venstre på, at en liberalisering af den globale handel er den bedste måde at løse problemerne på for verdens fattigste lande, og derfor er det så vigtigt, at der eksisterer muligheder for international samhandel.
Udfordringen her ligger så i at sikre, at en øget liberalisering ikke kun bliver en fordel for de rige lande, og det er derfor vigtigt, at vi hele tiden husker at holde udviklingsperspektivet for øje, at vi yder en målrettet international handelspolitik, som formår at forbedre rammebetingelserne for erhvervsudvikling i den private sektor i udviklingslandene, samtidig med at vi sørger for at få skabt en bæredygtig vækst, hvor miljø og mennesker også er i fokus.
Men det er altså et faktum, at de lande, som integreres i den globale økonomi, vokser langt hurtigere end de lande, som vælger at isolere sig.
Åbenhed er god fattigdomsbekæmpelse.
Vi har set det ske i Asien, hvor der i løbet af de sidste 10 år har været en meget flot økonomisk fremgang, hvor bl.a. lande som Indien, Kina og Vietnam optræder som foregangslande med betydelige økonomiske fremskridt.
Antallet af mennesker i Østasien, der lever for under 1 dollar om dagen, er blevet halveret.
Men de afrikanske lande halter fortsat bagud.
Derfor skal der med særlig vægt på udviklingen af Afrika syd for Sahara arbejdes for, at udviklingslandene i Afrika, Vestindien og Stillehavet i et større omfang skal integreres i den globale økonomi.
Og de økonomiske partnerskabsaftaler, EPA'erne, udgør et middel til at få skabt en klar forbindelse mellem fattigdomsbekæmpelse og international handel, da det overordnede formål med aftalerne netop er at fremme udvikling og fattigdomsbekæmpelse i udviklingslandene i AVS-landene gennem integration i verdenshandelen.
Formålet er ikke at skaffe EU øget adgang til markederne i AVS-landene, som kritiske stemmer i den seneste tid ellers har givet udtryk for.
EU er de afrikanske landes vigtigste handelspartner, og EU's politik er en dominerende faktor for Afrikas økonomiske vækst og udvikling.
Derfor er der meget at vinde for udviklingslandene ved et positivt resultat af forhandlingerne om de økonomiske partnerskabsaftaler.
Fra dansk side skal vi fortsat arbejde for, at der i EU-regi arbejdes aktivt for at afvikle EU's toldkvoter og de konkurrenceforvridende eksportstøtteordninger.
Desuden skal der presses på, for at samtlige AVS-partnerskabslande skal tilbydes markedsadgangsvilkår uden overgangsordninger tilsvarende »Alt undtagen våben«-aftalen.
Der, hvor en liberalisering af handel i første omgang bør træde i kraft, er i AVS-landene set i forhold til hinanden.
Afslutningsvis vil jeg gerne understrege, at det er klart, at det i forbindelse med en handelsliberalisering fortsat er nødvendigt med nogle særlige hensyn til de fattigste lande, og at en afvikling af AVS-landes told skal ske i et ansvarligt tempo.
Men en fastholdelse af handelsbarrierer er altså ikke nogen langsigtet løsning for bekæmpelse af fattigdom.
Der må være tale om tidsbegrænsede overgangsordninger, hvor EU må være med til at yde den tekniske og faglige bistand, der skal til, for at landene bliver i stand til at varetage deres egne interesser.
»Folketinget understreger, at formålet med økonomiske partnerskabsaftaler med EU er at fremme AVS-landenes udvikling og fattigdomsbekæmpelse gennem deres integration i verdenshandelen.